Il-qalb niedma u sogħbiena Għall-mexxej tal-kor. Salm ta' David, meta Natan il-profeta ġie għandu għax hu kien resaq lejn Batseba. Ikollok ħniena minni, o Alla, fi tjubitek; fil-kobor tal-ħniena tiegħek ħassar ħtijieti. Aħsilni kollni mill-ħtija tiegħi; naddafni mid-dnub tiegħi. Għax jien nagħrafhom ħtijieti; id-dnub tiegħi dejjem quddiemi. Kontrik biss jiena dnibt , u dak li hu ħażin f'għajnejk għamilt. Hekk jingħaraf is-sewwa tal-kelma tiegħek, u bla tebgħa jidher il-ħaqq tiegħek . Ara, jiena ssawwart fil-ħtija, u fid-dnub nisslitni ommi . Int li tħobb il-qalb sinċiera, għallimni l-għerf fil-fond ta' qalbi. Roxxni bl-ilma , u nissaffa; aħsilni, u aktar mis-silġ nibjad. Agħmel li nisma' l-ferħ u l-hena, biex għadmi, li int sħaqt, jithenna. Dawwar wiċċek minn ħtijieti; ħassar ħżuniti kollha. Oħloq fija qalb safja, o Alla, u spirtu qawwi ġedded fija. La twarrabnix minn quddiemek; tneħħix minni l-ispirtu qaddis tiegħek. Roddli l-hena tas-salvazzjoni tiegħek, u bi spirtu qalbieni wettaqni. Lill-midinbin ngħallem triqatek, u l-ħatjin lejk jerġgħu lura. Eħlisni mill-piena tal-mewt , o Alla, Alla tas-salvazzjoni tiegħi; u lsieni jfaħħar il-ġustizzja tiegħek. Iftaħli xufftejja, Sidi, u fommi jxandar it-tifħir tiegħek. Għax lilek ma jogħġbokx is-sagrifiċċju ; noffrilek vittmi maħruqa, u ma tilqagħhomx. Is-sagrifiċċju tiegħi, o Alla, hu l-qalb niedma; qalb maqsuma u sogħbiena ma twarrabhiex, o Alla. Agħmel il-ġid lil Sijon fi tjubitek; erġa' ibni l-ħitan ta' Ġerusalemm . Imbagħad tilqa' bil-qalb vittmi xierqa, sagrifiċċji ta' vittmi maħruqa u mitmuma; imbagħad joffrulek għoġiela fuq l-artal tiegħek.